Хэкупсэ гъэсэныгъэм и къежьапIэр
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым Лъэпкъ технологие жэрдэмхэр дэIыгъынымкIэ и департаментым и лэжьакIуэхэмрэ Налшык къалэм дэс бзылъхугъэхэм я жылагъуэ зэгухьэныгъэмрэ еджапIэ нэхъыщхьэм мы махуэхэм щрагъэкIуэкIащ «Тщыгъупщакъым, пщIэ худощI» фэеплъ акцэр. Ар ирагъэхьэлIащ фокIадэ мазэм ягъэлъапIэ хабзэ Мамырыгъэм и дунейпсо махуэм.
Зэхуэсым хэтащ налшыкдэс бзылъхугъэхэм я зэгухьэныгъэм и унафэщI Дыджэш Лидэ, КъБКъУ-м ПедагогикэмкIэ, психологиемкIэ, физкультурэмрэ спортымкIэ и институтым и унафэщI Михайленкэ Ольгэ, егъэджакIуэхэр, студентхэр. Ахэр псори щызэхуэсат Хэку зауэшхуэм хэкIуэда егъэджакIуэ-зауэлIхэм я фэеплъу университетым и пщIантIэм дэтым деж.
— Нобэрей Iуэхур «Хэкупсэ гъэсэныгъэм и къежьапIэр унагъуэращ» фIэщыгъэр зиIэ урысейпсо проектым къыщыгъэлъэгъуа Iуэхугъуэхэм ящыщщ. Абы и мурад нэхъыщхьэр жылагъуэм щекIуэкI гъэсэныгъэм хэкупсэ унэтIыныгъэ етыным, нэхъ купщIафIэ щIыным епхащ. КъытщIэхъуэ щIэблэм ящыдгъэгъупщэ хъунукъым нобэ диIэ фIыгъуэм, мамыр гъащIэм, ди къэралым уасэшхуэ зэрыщIитар. Совет зауэлI мелуанхэм я щхьэр халъхьащ 1941 — 1945 гъэхэм екIуэкIа Хэку зауэшхуэм, — жиIащ Дыджэш Лидэ.
Дыджэшым къызэхуэсахэр щыгъуазэ ищIащ Мамырыгъэм и дунейпсо махуэм гъэ къэс екIуэкI Iуэхугъуэ хьэлэмэтым. Абы зэрыжиIамкIэ, хабзэ хъуауэ, илъэс къэс фокIадэ махуэхэм ящыщ зым Лъэпкъ Зэкъуэтхэм я Зэгухьэныгъэм (ООН) и Секретарь нэхъыщхьэр ину йоуэ сэлэт орденхэмрэ медалхэмрэ, апхуэдэу къэрал 60-м ящыщ сабийхэм зэхуахьэса гъущIыкIэ ахъшэхэм къыхагъэжыкIа Мамырыгъэм и тхьэгъушым. ИтIанэ абы къызэхуэсахэм захуегъазэ мамырыгъэр хъумэн зэрыхуейм, абы нэхърэ нэхъ фIыгъуэ лъапIэ цIыхубэм зэрамыIэм ехьэлIа псалъэхэмкIэ.
— А зэщIэжьгъыжьгъа макъхэмкIэ дэтхэнэми игу къегъэкIыж мамырыгъэм и уасэр, игуми ирелъхьэ ар хъумэн зэрыхуейм хуэщIа гупсысэхэр, — къыхигъэщащ бзылъхугъэм.
Жылагъуэ зэгухьэныгъэм и пашэми абы хэт бзылъхугъэхэми фIыщIэ ин яхуищIащ Михайленкэ, зэфIах хэкупсэ лэжьыгъэ иным папщIэ. Абы жиIащ университетым и студентхэр хэкупсэ жылагъуэ Iуэхухэм дапщэщи жыджэру зэрыхэтыр. Университетым и Социально-гуманитар институтым и унафэщI Тэмазэ Муслъим я пашэу, студентхэр гупхэм лекцэ хьэлэмэтхэм къыщеджэнущ ди къэралым и тхыдэм теухуауэ.
Зэхыхьэр я уэрэдхэмрэ усэхэмкIэ ягъэдэхащ КъБКъУ-м и творческэ гупхэм. Куэдым ягу ирихьащ «СтиМи» гупым хэтхэу Ервас Астемыррэ Хъутат Миланэрэ ягъэзэщIа «Зауэм и бынхэр» уэрэдыр. Ар ипэкIэ цIэрыIуэ щыхъуауэ щытащ «Урысейпсо студент гъатхэ» фестивалым.
ЖЫЛАСЭ Маритэ.
